《和义兄诗毕忽忆竹庄石隐二老寄诗一首烦为问》
宋代·丘葵

为向东林问起居，更询李白近何如。
携琴想对青霞顶，觅句应巡碧玉除。
无复风流陪二老，空怜憔悴似三闾，
冰霜凛凛河流断，安得双鱼送尺书。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。